SKRIFTLIG FORESPØRGSEL P-2368/01

af Monica Frassoni (Verts/ALE) til Kommissionen

(2. august 2001)

Om: Højhastighedstog i Toscana og lokaliteter af fællesskabsbetydning

Området Badia di Moscheta (Alto Mugello), som er et værdifuldt bakkeområde fuldt af historiske minder i nærheden af Firenze, er alvorlig truet af byggepladserne i forbindelse med projektet for højhastighedsjernbanen TAV SpA og i særdeleshed arbejdet i forbindelse med jernbanetunnellen (73 km) mellem Firenze og Bologna. Det igangværende arbejde medfører langs

med vejen tab af betydelige mængder værdifulde vandressourcer, jordskred(1), udtørring og forurening af appenninske vandløb, som udmærker sig ved en meget høj biotisk kvalitet. Herudover er der fare for det ømtålelige præ-karstiske økosystem i Monte Morello, et område af uvurderlig værdi i umiddelbar nærhed af byen Firenze, en territorialpark der af regionen Toscana blev udpeget til lokalitet af fællesskabsbetydning samt Conca de Firenzuola (hvor Badia di Moscheta og Valle d'Inferno befinder sig(2) samt andre økosystemer, der betegnes som lokaliteter af fællesskabsbetydning (Sasso di Castro, Giogo-Colla de Casaglia) i henhold til direktiv 92/43/EØF (Habitat), som imidlertid påvirkes af konstruktionen af højhastighedsjernbanen. Opfangningen af kilderne Mischeta og Felciaione er bl.a. planlagt til. august 2001. Dette forehavende kan blive udsat nogle uger på grund af det seneste nye byggestop som følge af den intensive dræning i Marzano-tunnellen og dernæst også på grund af det stop, der er beordret af den offentlige anklagemyndighed i Firenze på grund af miljøskader.

Kan Kommissionen gribe ind for at udvirke, at TAV's foretagende bliver afbrudt, så længe der ikke er blevet fundet nogen udgravningsmetoder og alternative udstikninger af jernbanen, således at man kan undgå en uoprettelig forurening og forstyrrelse af vandressourcerne i området Badia di Moscheta, som regionen Toscana her erklæret for lokalitet af fællesskabsbetydning?

Kan Kommissionen træffe de nødvendige foranstaltninger, således at andre lokaliteter af fællesskabsbetydning, der er truet af det pågældende projekt (Monte Morello, Sasso di Castro, Giogo-Colla di Casaglia), kan blive beskyttet?

Kan Kommissionen undersøge, om direktiv 97/11(3) om vurdering af miljøindvirkning er blevet overholdt i forbindelse med behandlingen af dette projekt, i betragtning af at der ikke er blevet taget tilstrækkelig hensyn til de hydrogeologiske indvirkninger?

(1) I Luco di Mugello tørrer kilderne ikke blot ud, men en mark rutsjede hele 7 m ned i forhold til det oprindelige niveau.

(2) Lokalitet af fællesskabsbetydning 37 i medfør af Habitat-direktivet (EFT L 206 af 22.7.1992, s. 7) på grund af dets særlige betydning for miljøet. I det toscanske regionaludvalgs beslutning nr. 342 af 10.11.1998 hedder det: Et af de vigtigste områder på regionalt plan med henblik på bevarelse af talrige truede fuglearter, der forekommer i de traditionelle landbrugsområder (hortolan, kalanderlærke, vagtel). Det anvendes tillige som jagtområde af talrige rovfuglearter, hvoraf nogle bygger rede i nærliggende områder. Der findes også næsten uforstyrrede vandløb med lave buske langs bredden hovedsagelig Hippophaerhamnoides ssp. fluviatilis, hvor der lever oprindelige fiskearter som kun trives i et miljø af høj kvalitet. Af pattedyr kan fremhæves canis lupus og endvidere forefindes et hvirvelløst dyr Lepidottero Callimorpha quadripunctiaria.

(3) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(4. oktober 2001)

Det projekt, det ærede medlem har bragt på bane, henhører under kategori 7 (nyanlæg af jernbanefjerntrafik) i bilag I til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), både før og efter, at dette er blevet ændret ved Rådets direktiv 97/11/EF af 3. marts 1997.

I henhold til Rådets direktiv 85/337/EØF, både før og efter ændring heraf ved Rådets direktiv 97/11/EF, skal alle projekter, der henhører under bilag I, gøres til genstand for en miljøindvirkningsvurdering (VVM). Den består i, at man på hensigtsmæssig vis i lyset af hver enkelt sag og i overensstemmelse med direktivets artikel 4-11 fastslår, beskriver og vurderer de direkte og indirekte virkninger af et projekt på følgende faktorer: mennesker, dyre- og planteliv; jordbund, vand, luft, klima og landskab; materielle goder og kulturarv. I denne vurdering skal også samspillet mellem disse faktorer tages op.

Desuden fremgår det af informationerne fra det ærede medlem, at projektet må formodes at kunne få en betydelig indvirkning på visse lokaliteter, som er omfattet af Rådets direktiv 92/43/EØF af 21. maj 1992 om bevaring af naturtyper samt vilde dyr og planter (habitatdirektivet)(2).

I henhold til artikel 6, stk. 3, i Rådets direktiv 92/43/EØF, for så vidt angår de lokaliteter, der i henhold til den procedure, der er fastsat i direktivet, vil blive opført som lokaliteter af fællesskabsbetydning (SCI), og som vil blive udnævnt til at være særlige beskyttelsesområder (SCA), vurderes alle planer og projekter, som ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, med hensyn til deres virkninger på lokaliteten under hensyn til bevaringsmålsætningerne for denne.

Denne bestemmelse kan imidlertid endnu ikke anvendes. Den nævnte procedure, i henhold til hvilken alle SCI udvælges fra en liste over foreslåede lokaliteter af fællesskabsbetydning (pSCI) som derefter udnævnes til SCA, er ikke afsluttet. De lokaliteter, der i dag er omfattet af direktivet, herunder de, der omtales af det ærede medlem, er endnu kun foreslået udnævnt til områder af fællesskabsbetydning (pSCI). For så vidt angår pSCI, har medlemsstaterne en vis pligt til at handle på en sådan måde, at direktivets målsætninger ikke fraviges. Navnlig anmodes de om i det mindste at afholde sig fra alle aktiviteter, der kan føre til en forringelse af en foreslået lokalitet.

I det foreliggende tilfælde vil Kommissionen, som ikke er bekendt med den situation, det ærede medlem har beskrevet, tage de nødvendige skridt til at indhente detaljerede informationer herom og inden for rammerne af EF-traktaten sikre, at fællesskabslovgivningen overholdes.

(1) EFT L 175 af 5.7.1985.

(2) EFT L 206 af 22.7.1992.